CELEX: 32013D0054
Language: el
Date: 2013-01-22 00:00:00
Title: 2013/54/ΕΕ: Εκτελεστική απόφαση του Συμβουλίου, της 22ας Ιανουαρίου 2013 , με την οποία επιτρέπεται στη Σλοβενία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

25.1.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 22/15
            
         ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 22ας Ιανουαρίου 2013
   με την οποία επιτρέπεται στη Σλοβενία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
   (2013/54/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας (1), και ιδίως το άρθρο 395 παράγραφος 1,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με επιστολή που πρωτοκολλήθηκε στη Γενική Γραμματεία της Επιτροπής στις 30 Ιουλίου 2012, η Σλοβενία ζήτησε την άδεια να εφαρμόσει ειδικό μέτρο παρέκκλισης από το άρθρο 287 σημείο 15 της οδηγίας 2006/112/ΕΚ, με το οποίο επιτρέπεται στη Σλοβενία να απαλλάσσει από τον ΦΠΑ τους υποκειμένους σε φόρο με ετήσιο κύκλο εργασιών που δεν υπερβαίνει τις 50 000 EUR.
            
         
               (2)
            
            
               Σύμφωνα με τις διατάξεις του άρθρου 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 18ης Σεπτεμβρίου 2012, σχετικά με το αίτημα που υπέβαλε η Σλοβενία. Με την επιστολή της 19ης Σεπτεμβρίου 2012, η Επιτροπή γνωστοποίησε στη Σλοβενία ότι διέθετε όλες τις αναγκαίες πληροφορίες για την εξέταση του αιτήματος.
            
         
               (3)
            
            
               Δυνάμει του άρθρου 287 της οδηγίας 2006/112/ΕΚ, τα κράτη μέλη που προσχώρησαν στην ΕΕ μετά την 1η Ιανουαρίου 1978 μπορούν να απαλλάσσουν του ΦΠΑ τους υποκείμενους στον φόρο, των οποίων ο ετήσιος κύκλος εργασιών είναι το πολύ ίσος με την αντίστοιχη αξία στο εθνικό νόμισμα των ποσών, με βάση τον συντελεστή μετατροπής που ίσχυε την ημέρα της προσχώρησής τους σύμφωνα με τους όρους που καθορίζονται στην εν λόγω διάταξη. Η Σλοβενία ζήτησε να αυξηθεί σε 50 000 EUR το αντίστοιχο όριο, το οποίο έχει καθοριστεί σε 25 000 EUR κατ’ εφαρμογή του άρθρου 287 σημείο 15.
            
         
               (4)
            
            
               Ο καθορισμός υψηλότερου ορίου για το ειδικό καθεστώς των μικρών επιχειρήσεων αποτελεί μέτρο απλοποίησης, διότι μπορεί να μειώσει σημαντικά τις υποχρεώσεις των μικρών επιχειρήσεων όσον αφορά τον ΦΠΑ. Το ειδικό καθεστώς είναι προαιρετικό για τους υποκειμένους στον φόρο.
            
         
               (5)
            
            
               Στην από 29 Οκτωβρίου 2004 πρόταση οδηγίας για την τροποποίηση της οδηγίας 77/388/ΕΟΚ, τώρα πλέον οδηγία 2006/112/ΕΚ, για την απλοποίηση των υποχρεώσεων που απορρέουν από τον φόρο προστιθεμένης αξίας, η Επιτροπή έχει συμπεριλάβει διατάξεις που έχουν ως στόχο να παρέχουν στα κράτη μέλη τη δυνατότητα να καθορίζουν το ανώτατο όριο του ετήσιου κύκλου εργασιών για το καθεστώς απαλλαγής από τον ΦΠΑ σε ποσό έως και 100 000 EUR, ή στο αντίστοιχο ποσό σε εθνικό νόμισμα, με δυνατότητα ετήσιας επικαιροποίησης του ποσού αυτού. Το αίτημα που υπέβαλε η Σλοβενία είναι σύμφωνο με την εν λόγω πρόταση.
            
         
               (6)
            
            
               Η παρέκκλιση θα έχει αμελητέα επίπτωση στα συνολικά φορολογικά έσοδα της Σλοβενίας στο στάδιο της τελικής κατανάλωσης και δεν θα έχει αρνητικές συνέπειες στους ιδίους πόρους της Ένωσης που προέρχονται από τον φόρο προστιθέμενης αξίας,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Κατά παρέκκλιση του άρθρου 287 παράγραφος 15 της οδηγίας 2006/112/ΕΚ, επιτρέπεται στη Δημοκρατία της Σλοβενίας να απαλλάσσει από τον ΦΠΑ τους υποκειμένους στον φόρο με ετήσιο κύκλο εργασιών που δεν υπερβαίνει τις 50 000 EUR.
   Άρθρο 2
   Η παρούσα απόφαση παράγει αποτελέσματα από την ημέρα που θα κοινοποιηθεί.
   Εφαρμόζεται από την 1η Ιανουαρίου 2013 έως την ημερομηνία έναρξης ισχύος της οδηγίας για την τροποποίηση των ανώτατων ποσών του ετήσιου κύκλου εργασιών κάτω από τα οποία οι υποκείμενοι στον φόρο μπορούν να τύχουν απαλλαγής από τον ΦΠΑ ή μέχρι τις 31 Δεκεμβρίου 2015, ανάλογα με το ποια ημερομηνία είναι προγενέστερη.
   Άρθρο 3
   Η παρούσα απόφαση απευθύνεται στη Δημοκρατία της Σλοβενίας.
   
      Βρυξέλλες, 22 Ιανουαρίου 2013.
      
         
            Για το Συμβούλιο
         
         
            Ο Πρόεδρος
         
         M. NOONAN
      
   
   
      (1)  ΕΕ L 347 της 11.12.2006, σ. 1.